Ondersoekeenheid slaan toe op loterykantore | Maroela Media
Ondersoekeenheid slaan toe op loterykantore
Die spesiale ondersoekeenheid (SOE) het Donderdagoggend op die nasionale loterykommissie (NLC) se kantore in Kimberley in die Noord-Kaap toegeslaan.
Die SOE het 'n lasbrief van die Kimberley-landdroshof verkry om die NLC se kantore te deursoek en beslag te lê op die nodige bewyse vir sy ondersoek.
Die jongste ondersoek vorm deel van sowat 50 ondersoeke na ongerymdhede by die raad, waarvan 12 amper afgehandel is.
Bevindings van een van hierdie ondersoeke is ook verlede week in die parlement ter tafel gelê. Hiervolgens het lede van die loteryraad sowat R300 miljoen wat begunstigdes toekom, geplunder.
Die SOE het aan die komitee gesê dat hulle bewyse het van 'n reeks transaksies van miljoene rande wat op een slag uit die NLC se rekening onttrek is. Hierdie geld was glo bedoel om dwelm-rehabilitasiesentrums en ouetehuise te ontwikkel, asook vir die bemagtiging van vroue en die jeug, maar is glo eerder gebruik vir die aankoop van luukse motors en huise.
Wat korrupsie in die Noord-Kaap betref, blyk dit dat amptenare binne die NLC gebruik gemaak het van middelmanne wat niewinsgewende organisasies genader het om aansoek te doen om finansiering van die NLC. Die middelman sou die organisasie dan help om goedkeuring vir die betrokke finansiering te kry. Wanneer dit goedgekeur word, moet die betrokke organisasie dan 30% van die geld wat vir behoeftiges sou gaan, aan die middelman betaal.
Daar sal nou na verwagting beslag gelê word op 'n reeks dokumente, skootrekenaars en rekenaarhardeskywe.
Kaizer Kganyago, woordvoerder van die SOE, sê hulle beplan ook om 'n aantal private wonings van die NLC-amptenare onder verdenking in die Noord-Kaap te fynkam.
Mondli Gungubele, minister in die presidensie, het die SOE se klopjag en die vordering met die onderskeie ondersoeke verwelkom.
"Hierdie klopjag sal verseker dat die nodige stappe gedoen kan word teen die mense of organisasies wat betrokke is by die onwettige wanbesteding van geld wat geoormerk is om die armes te bevoordeel," het Gungubele gesê.
Skrale verligting van beurtkrag aangekondig
Kleinseun bly vir eers agter tralies
Pragtig, en so het die ANC Kader maar net weereens bewys dat hul glad nie vertrouenswaardig is nie.
Hulle is maar net kwaad omdat die loot nie gedeel is met hulle.
Maak wolf skaapwagter dan gebeur so iets.
As hulle NET dink of raak aan iets met hul kloue staan bedrog, korrupsie en diefstal bont in die blom. Hou hul weg van ALLES met geld te make!!